60% מבני-הנוער הגולשים באינטרנט 
נחשפים לפורנוגרפיה ולפיתוי של מבוגרים

היו"ר יצחק אהרונוביץ:

הנושא הבא – הצעה לסדר-היום שמספרה 2277: 60% מבני-הנוער הגולשים באינטרנט נחשפים לפורנוגרפיה ולפיתוי של מבוגרים. חבר הכנסת אמנון כהן, בבקשה. השר הגיע. 

אמנון כהן (ש"ס):

השר כאן משעה 11:00. 
אדוני היושב-ראש, כבוד השר, חברי חברי הכנסת, השבוע התפרסם ב"ידיעות אחרונות" סקר שנעשה בקרב בני-נוער וגילה כי רבים מהם נחשפים לתכנים פורנוגרפיים כאשר הם גולשים באינטרנט. על-פי תוצאות הסקר, כ-60% מהנוער בגילים 9–18 ראו פורנוגרפיה ברשת, אף-על-פי שרובם לא התכוונו לצפות בתוכן כזה אלא הגיעו אליו במקרה. כשנשאלו ההורים על הרגלי הגלישה של ילדיהם, העידו רק 16% מהם כי ילדיהם אולי נחשפו לחומרים פורנוגרפיים – 60% מול 16%, כלומר ההורים מודעים לחלק קטן מחומרת הבעיה ואינם מודעים למה שעושים ילדיהם ולדברים שאליהם הם נחשפים. נוסף על כך נמצא כי רבים מהילדים מנהלים שיחות צ'ט עם תכנים מיניים, וגרוע מזה - הם נפגשים עם בני-שיחם, על-פי רוב ללא ידיעת הוריהם. 

הצעירים הללו גדלים עם עולם מושגים מעוות ותפיסות מוטעות לגבי מין. גבולות המותר והאסור, מה כדאי ומה לא, מיטשטשים בעיניהם, מה שעלול להביא להתפתחות גרועה מאוד של אופן המחשבה של ילדינו, ובוודאי יפריע לקיומה של זוגיות בריאה ויציבה בעתידם. 

בארצות-הברית נמצא בסדרת מחקרים כי היקף התופעה הזאת הולך ומתרחב עם השנים. כלומר, אנו למדים כי עד אשר ננקוט צעדים בנושא זה, תום ילדינו נתון בסכנה. הבעיה רק הולכת ומחריפה. המצב הזה מדאיג מאוד, ועלינו למגר את התופעה הזאת במהירות. לא ייתכן שילד קטן, שבוודאי לא רצה או לא התכוון להיתקל בתכנים פורנוגרפיים, ימצא עצמו גולש באתרים כאלה רק משום שאין שום פיקוח והגבלה. 

אדוני השר, לכן אני מקדם בימים אלה הצעת חוק שדורשת מספקיות האינטרנט באופן חד-משמעי לחסום מייד את הגישה החופשית הקיימת היום לכל האתרים הללו, ולאפשר גישה אליהם רק באמצעות זיהוי פיזי של המשתמש. על מי שיפר הוראה זו יוטל קנס כספי כבד. 

כמו כן, אני קורא להורים ולמורים לשים דגש בחינוך ילדינו על התמודדות נכונה עם התכנים הללו ועל הקניית הבנה של המציאות כפי שהיא בעולם האמיתי, ולא כפי שהיא מוצגת באינטרנט. 

אדוני השר, יש הצעת חוק שאמורה להגיע לוועדת שרים לענייני חקיקה שקצת מסדרת את התחום. אדוני יודע כמה התחום הזה עמוק ורחב. אנחנו כמובן נשתף פעולה כדי לקדם הצעת חוק הן של הממשלה והן הצעת חוק פרטית, כדי שנשמור באמת על נפשות ילדינו. 

היו"ר יצחק אהרונוביץ:

תודה לחבר הכנסת אמנון כהן. אני מזמין את שר התקשורת אריאל אטיאס להשיב. 

שר התקשורת אריאל אטיאס:

אדוני היושב-ראש, חברי חברי הכנסת, חבר הכנסת אמנון כהן, אני רוצה קודם כול להודות לך על ההצעה לסדר-היום. הנושא שהעלית בה דחוף מאוד. אני חושב שהמחקר שראיתי רק חיזק את הדברים שכבר היו מחוזקים אצלנו קודם. 

האינטרנט לא רק כרוך בהסדרה כללית. מדינה מודרנית צריכה אינטרנט. מצד אחד האינטרנט משמש כלי מודרני לקידום, גם חברתי וגם מסחרי, ומצד שני הוא עלול לגרום, חלילה, לנזק שתוצאתו מי ישורנה. 

המועצה לשלום הילד עומדת בקשר הדוק אתנו בעניין החשיפה של קטינים לבעיות מהסוג שהזכרת. בחודשים האחרונים אנחנו מגבשים חקיקה. נפגשתי בעניין הזה גם עם היועץ המשפטי לממשלה, וגם הלשכה המשפטית שלנו נמצאת בקשר עם משרד המשפטים כדי לגבש הסדרה שתהיה מקובלת על כולם, בעיקר מפני שגם בעולם נושא האינטרנט עדיין לא מוסדר. ככל שהטכנולוגיה מתקדמת ומתפתחת - מצד אחד מברכים על כך ומצד שני היא חושפת את ילדינו לדברים שאני לא חושב שאני בכלל מסוגל להסביר את חומרתם. 

הזכרת את הקטינים שבכלל לא התכוונו להגיע לשם והגיעו, ומה יעשה הנער ולא יחטא. ההורים שלהם חושבים שהכול בסדר. גם אלה שיודעים שיש בעיה, לא יודעים שאפשר לתקן אותה. קצרה ידם מהושיע, והם מצפים שאנחנו נעשה משהו. 

זו ההזדמנות להודות לך, חבר הכנסת כהן, על כך שאתה משקיע ממרצך בעניין הזה. הודענו שאנחנו נגבש הצעת חוק. היו על זה הרבה דיונים, גם במשרד המשפטים וגם אתנו, שיצרו איזו פלטפורמה שתהיה מקובלת על כולם. ננסה לגבש זאת גם עם חברי הבית, כיוון שההסדרה הזאת יכולה לעניין את כולם - כיצד לחסום את הפרצה הזאת. יש כמה רעיונות איך לעשות את זה, אבל לא זה המקום להעלות אותם. מצד אחד האינטרנט צריך להיות כלי פתוח וחופשי שכולם יוכלו ליהנות ממנו, אך מצד שני, שלא תהיה פרצה שתזיק לילדינו. תודה רבה. 

היו"ר יצחק אהרונוביץ:

האם אתה מבקש להסיר את ההצעה או מבקש דיון במליאה?

שר התקשורת אריאל אטיאס:

גם חבר הכנסת אמנון כהן הציע שזה יועבר לוועדת הכלכלה. 

שלי יחימוביץ (העבודה-מימד):

אני מציעה לקיים את הדיון בוועדה לזכויות הילד. 

שר התקשורת אריאל אטיאס:

אני חושב שעדיף בוועדת הכלכלה, מכיוון שמדובר כאן בהסדרה כלכלית ותקשורתית מאוד משמעותית. 

שלי יחימוביץ (העבודה-מימד):

ויתרתי. 

שר התקשורת אריאל אטיאס:

אנחנו מקיימים דיאלוג עם חברות התקשורת בעניין הזה. הסיפור הזה לא חדש להן. חבר הכנסת אמנון כהן הציע שהדיון יתקיים בוועדת הכלכלה, ואני מקבל את הצעתו, אדוני היושב-ראש. 

היו"ר יצחק אהרונוביץ:

תודה לכבוד השר. 
מי שבעד הוועדה – יצביע בעד, מי שנגד – יצביע נגד. 

הצבעה מס' 20

בעד ההצעה להעביר את הנושא לוועדה – 16

נגד – אין

נמנעים - אין 

ההצעה להעביר את הנושא לוועדת הכלכלה נתקבלה. 

היו"ר יצחק אהרונוביץ:

בעד – 16, אין מתנגדים ואין נמנעים. אני קובע שההצעה לסדר-היום מס' 2277 של חבר הכנסת אמנון כהן תעבור לוועדת הכלכלה. 

